Kto kráča po ceste - Mináč, Vladimír, 1922-1996 (Bratislava Slovenský spisovateľ, 1972)
"Do IV. zväzku Mináčových Vybraných spisov sme zaradili jeho poviedkovú tvorbu, tak ako bola uverejnená v zbierkach NA ROZHRANÍ (1954), TMAVÝ KÚT (1960) a ZÁZNAMY (1963). Hoci Mináčove poviedky vznikali súbežne s jeho väčšími prozaickými dielami, najmä s jeho povstaleckou trilógiou GENERÁCIA, predsa nezostali v ich tieni. V knihe NA ROZHRANÍ pokračuje Mináč v snahe zmocniť sa najsúčasnejších a najaktuálnejších problémov dňa, vidieť ľudí, najmä dedinských, vo chvíli, keď sa rozhodnú porušiť tradičnú nemennosť svojho života i názorov a snažia sa splynúť s rýchlym pohybom skutočnosti a jej premenami. Mináč vie vykresliť ľudí nielen zovňajškovo, zaujíma ho ich psychológia, vzťahy a morálne problémy. Týmto sústredenejším pohľadom na človeka posunul o krôčik aj našu vtedajšiu prózu od kronikárskej ilustratívnosti k hlbšiemu poňatiu ľudí a problémov. Pre toto a pre aktuálnosť sa dostalo knižke toľko ocenenia. S rovnako pozitívnym hodnotením bola prijatá aj kniha TMAVÝ KÚT. I keď ďalšia Mináčova poviedková kniha ZÁZNAMY už nebola prijatá s takým jednoznačným súhlasom, predsa len kritika v nej svorne vyzdvihla autorovo úsilie upozorniť na závažné spoločenské problémy a rozpory, charakteristické pre životnú situáciu človeka šesťdesiatych rokov. Napokon táto spoločenská angažovanosť, snaha odpovedať na najpálčivejšie otázky súčasnosti je príznačná pre celú Mináčovu poviedkovú tvorbu, je jej jadrom a zároveň aj príčinou živého ohlasu u čitateľa. A aj keď niektoré autorove poviedky zostávajú už dnes len historickým dokumentom doby, v ktorej vznikali, predsa vo väčšine prípadov si zachovali živé humanistické jadro, ktorým sa živo prihovárajú aj dnešnému človeku a jeho problémom." (Anotácia na prebale) zdroj: databazeknih.cz
Keywords: poviedky; výbery; slovenská literatúra; próza; eseje